REGOLAMENT TAL-KUMMISSJONI (KE) Nru 12/2005
tas-6 ta' Jannar 2005
li jemenda r-Regolamenti (KE) Nru 809/2003 u (KE) Nru 810/2003 għal dak li jirrigwarda l-estensjoni tal-validità tal-miżuri transitorji għall-impjanti ta’ kompostaġġ u tal-produzzjoni ta’ bijogass taħt ir-Regolament (KE) Nru 1774/2002 tal-Parlament Ewropew u tal-Kunsill
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru. 1774/2002 tal-Parlament Ewropew u tal-Kunsill tat-3 ta’ Ottubru 2002 li jfassal regoli tas-saħħa dwar prodotti sekondarji ta’ l-annimali mhux intenzjonati għall-konsum uman (1), u b’ mod partikolari l-Artikolu 32(1) tiegħu,
Billi:
(1)
Ir-Regolament (KE) Nru. 1774/2002 jipprovdi r-regoli tas-saħħa dwar prodotti ta’ l-annimali mhux intenzjonati għall-konsum uman. In vista tan-natura stretta ta’ dawk ir-regoli, ġew konċessi miżuri transitorji.
(2)
Ir-Regolament tal-Kummissjoni (KE) Nru. 809/2003 tat-12 ta’ Mejju 2003 dwar miżuri transitorji taħt ir-Regolament (KE) Nru. 1774/2002 tal-Parlament Ewropew u tal-Kunsill għal dak li jirrigwarda l-istandards ta’ ipproċessar għall-materjal u fertilizzant tal-Kategorija 3 użati f’impjanti ta’ kompostaġġ (2) jippermetti żmien għall-industrija sabiex taġġusta u tiżviluppa standards alternattivi ta’ proċessar għall-materjal u fertilizzant tal-Kategorija 3 użati f’impajnti ta’ kompostaġġ sal-31 ta’ Diċembru 2004.
(3)
Ir-Regolament tal-Kummissjoni (KE) Nru. 810/2003 tat-12 ta’ Mejju 2003 dwar miżuri transitorji taħt ir-Regolament (KE) Nru. 1774/2002 tal-Parlament Ewropew u tal-Kunsill għal dak li jirrigwarda standards ta’ ipproċessar għall-materjal u fertilizzant tal-Kategorija 3 użati f’impjanti tal-produzzjoni ta’ bijogass (3) jippermetti żmien għall-industrija sabiex taġġusta u tiżviluppa standards alternattivi ta’ proċessar għall-materjal u fertilizzant tal-Kategorija 3 użati f’impajnti tal-produzzjoni ta’ biogass sal-31 ta’ Diċembru 2004.
(4)
Il-Kummissjoni talbet l-opinjoni ta’ l-Awtorità Ewropea għas-Sigurtà ta’ l-Ikel (EFSA) sabiex tagħmel possibbli li jkun hemm standards ta’ proċessar alternattivi għall-impjanti ta’ kompostaġġ u tal-produzzjoni ta’ bijogass. L-opinjoni ta’ l-EFSA hija mistennija għall-aħħar ta’ l-2004. Sakemm ikun hemm opinjoni ta’ l-EFSA, Stati Membri u operaturi saqsew lill-Kummissjoni sabiex testendi l-validità tal-miżuri transitorji pprovduti fir-Regolamenti (KE) Nru. 809/2003 u (KE) Nru. 810/2003 sabiex tiġi evita xkiel għall-kummerċ.
(5)
Għalhekk, il-miżuri transitorji pprovduti fir-Regolamenti (KE) Nru. 809/2003 u (KE) Nru. 810/2003 għandhom jiġu estiżi għal perjodu ta’ żmien sabiex jagħmilha possibbli għall-Istati Membri li jawtoriżżaw operaturi sabiex ikomplu japplikaw regoli nazzjonali għall-istandards ta’ ipproċessar għall-materjali u fertilizzant tal-Kategorija 3 użati f’ impjanti ta’ kompostaġġ u tal-produzzjoni ta’ bijogass.
(6)
Il-miżuri provduti f’ dan ir-Regolament huma konformi ma’ l-opinjoni tal-Kumitat Permanenti dwar il-Katina Alimentari u tas-Saħħa ta’ l-Annimali,
ADOTTAT DAN IR-REGOLAMENT:
Artikolu 1
Ir-Regolament (KE) Nru. 809/2003 huwa emendat kif ġej: Fl-Artikolu 1(1), fl-Artikolu 3(2) u fl-Artikolu 4, id-data “31 ta’ Diċembru 2004” hija mibdula bid-data “31 ta’ Diċembru 2005”.
Artikolu 2
Ir-Regolament (KE) Nru 810/2003 hija emendata kif ġej: Fl-Artikolu 1(1), fl-Artikolu 3(2) u fl-Artikolu 4, id-data “31 ta’ Diċembru 2004” hija mibdula bid-data “31 ta’ Diċembru 2005”.
Artikolu 3
Dan ir-Regolament jidħol fis-seħħ fit-tielet jum wara il-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussell, nhar is-6 ta' Jannar 2005.